**Megnyitottak az ország könyvtárai – az Országos Széchényi Könyvtár friss felmérése a hazai könyvtárak szolgáltatásairól**

A könyvtárak több mint 90%-a újra látogatható, és a legtöbb a jövőben is működtetni kívánja a zárvatartás idején bevezetett szolgáltatásait: a távoli előjegyzést, a távoli hosszabbítást és a tájékoztató szolgáltatásokat, az új digitális adatbázisokat, a külső könyvkölcsönzési pontot vagy éppen a könyv-házhozszállítást – mindez kiderül az Országos Széchényi Könyvtár (OSZK) Könyvtári Intézetének legfrissebb országos [felméréséből](https://www.ki.oszk.hu/node/10451).

Az OSZK és a Könyvtári Intézet 2020 márciusától követi nyomon a koronavírus-járvány könyvtárakra gyakorolt hatását, és korábbi felmérésének eredményei alapján elmondható, hogy a magyarországi könyvtárak gyorsan alkalmazkodtak a megváltozott helyzethez, s ennek eredményeképpen kreatívan átalakultak a hagyományos szolgáltatások, hangsúlyosabbá váltak a digitális tartalmak és a távoli elérésű szolgáltatások, előtérbe kerültek az online tájékoztatási formák. Az OSZK is folyamatosan bővítette elérhető digitális tartalmainak körét, nemcsak az addig is népszerű [Magyar Elektronikus Könyvtár](http://mek.oszk.hu/) és az [Elektronikus Periodika Archívum és Adatbázis](https://epa.oszk.hu/) tartalmának bővítésével, de új adatbázisok (pl. [Hangtár](https://hangtar.oszk.hu/), [Földabrosz](https://foldabrosz.oszk.hu/), [Fotótér](https://fototer.oszk.hu/)) létrehozása révén is.

Az OSZK Könyvtári Intézetének friss, 2021. májusi országos felmérésében közel ezer könyvtárvezető vett részt. Az eredmények alapján elmondható, hogy a hazai könyvtárak közel fele a négymilliomodik oltás eléréséről szóló 2021. április 30-i bejelentést követő első héten megnyitotta a kapuit az olvasók előtt, 2021. május végéig pedig már 90%-uk várta a használókat.

A hazai könyvtárak továbbra is betartják és betartatják a megszokott egészségvédelmi intézkedéseket. Több mint 50%-uk többlépcsős újranyitást valósít meg (például egyelőre nem látogatható az olvasói tér egésze). A leggyakrabban alkalmazott védelmi intézkedések a szinte mindenhol kötelező kézfertőtlenítés mellett a munkatársak kötelező maszkhasználata, az olvasói létszámkorlát, a biztonságos távolság jelzése és a visszahozott könyvek karanténba helyezése.

Jó hír az olvasók számára, hogy a pandémia elmúltával is velünk maradhat azoknak az innovatív, távoli elérésű szolgáltatásoknak a többsége, amelyeket a könyvtárak a bezárások idején vezettek be. A friss adatok azt mutatják, hogy a könyvtárakban több mint 50%-ban lesz továbbra is elérhető a távoli hosszabbítás, a távoli előjegyzés, a távoli információszolgáltatás, illetve több mint 40%-uk tervezi folytatni a különböző digitális tartalmak (blog, podcast, könyvajánló stb.) előállítását, valamint működtetni a külső könyvátvételi pontokat és bizonyos feltételek mellett a könyvek házhoz szállítását is. A védettségi igazolvánnyal rendelkezők előnyt élveznek a könyvtárak használata során, de a felsorolt szolgáltatások mindenki számára lehetővé teszik a kulturális alapellátást biztosító intézmények elérését.

Arról, hogy az olvasók közelében található könyvtárakban pontosan mely konkrét szolgáltatások érhetők el, a [Konyvtárak.hu](https://konyvtarak.hu/) portál ad pontosabb képet, ahol az érdeklődők ezen felül több száz digitális könyvtári adatbázis elérhetőségét is megtalálják.   
   
További információ a sajtó képviselői számára: [press@oszk.hu](mailto:press@oszk.hu)